A Bizottság határozata

(1994. október 26.)

a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 92/118/EGK tanácsi irányelv I. melléklete 3. fejezetének módosításáról

(EGT vonatkozású szöveg)

(94/723/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 94/466/EK bizottsági határozattal [1] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [2], különösen annak 15. cikke második bekezdésére,

mivel az előírt intézkedések alkalmazása során nyert tapasztalatok ismeretében módosítani kell a 64/433/EGK vagy 72/462/EGK irányelvek hatálya alá nem tartozó patás emlősök bőrének és irhájának a Közösségen belüli kereskedelmére és a Közösségbe való behozatalára vonatkozó feltételeket; mivel ezért a 92/118/EGK irányelv I. mellékletének 3. fejezetét ennek megfelelően át kell fogalmazni;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 92/118/EGK irányelv I. mellékletének 3. fejezete helyébe e határozat melléklete lép.

2. cikk

Ez a határozat 1994. december 1-jén lép hatályba.

3. cikk

Ennek a határozatnak a tagállamok a címzettjei.

Kelt Brüsszelben, 1994. október 26-án.

a Bizottság részéről

René Steichen

a Bizottság tagja

[1] HL L 190., 1994.7.26., 26. o.

[2] HL L 62., 1993.3.15., 49. o.

--------------------------------------------------

MELLÉKLET

"3. FEJEZET

A 64/433/EGK vagy 72/462/EGK irányelv hatálya alá nem tartozó és bizonyos cserzési eljárások alá nem vetett patás emlősök nyersbőre és irhája [1]

I. A. E fejezet rendelkezései nem vonatkoznak:

- a 64/433/EGK vagy 72/462/EGK irányelv hatálya alá tartozó patás emlősök bőrére,

- a teljes cserzési eljáráson átesett bőrökre,

- a "wet blue" állapotú bőrökre,

- a "pickled pelts" állapotú bőrökre,

- a "meszezett bőr" (mésszel kezelt és 12-13 pH kémhatású sós lében legalább nyolc óráig tartott bőr) állapotú bőrökre.

B. Az A. pontban meghatározott alkalmazási körön belül e fejezet rendelkezései a friss, hűtött és kezelt nyersbőrökre és irhákra vonatkoznak.

E határozat alkalmazásában a "kezelt nyersbőr és irha" olyan nyersbőrt vagy irhát jelent, amelyet:

- kiszárítottak, vagy

- legalább 14 napig a szállítás előtt sózva szárítottak vagy nedves sózással tartósítottak, vagy

- hét napon át sóztak nátrium-karbonáttal 2 %-ban kiegészített tengeri sóban, vagy

- 42 napig szárítottak legalább 20 °C-os hőmérsékleten, vagy

- a cserzés helyett valamely egyéb, a 18. cikkben meghatározott eljárással összhangban lévő módszerrel tartósítottak.

II. Közösségen belüli kereskedelem

A. A friss vagy hűtött nyersbőrök és irhák kereskedelmére ugyanazok az állat-egészségügyi feltételek vonatkoznak, mint amelyek a friss húsra alkalmazandóak a 72/461/EGK irányelv értelmében.

B. A kezelt nyersbőrök és irhák kereskedelmét abban az esetben engedélyezik, amennyiben a szállítmányt – a 4. cikk (2) bekezdése a) pontja utolsó francia bekezdése előírásainak megfelelően – olyan kereskedelmi okmány kíséri, amely igazolja, hogy:

- a nyersbőrök és irhák kezelése az I. B. ponttal összhangban történt, és

- a szállítmány nem került érintkezésbe semmilyen olyan állati termékkel vagy élő állattal, amely súlyos fertőző betegség terjesztésének veszélyét hordozza magában.

III. Behozatal

A. A friss vagy hűtött nyersbőrök és irhák kizárólag olyan harmadik országokból vagy valamely harmadik ország olyan részéből hozhatók be, ahonnan az érintett faj valamennyi friss húsféleségének behozatala a közösségi jogszabályok értelmében engedélyezett.

B. A friss vagy hűtött nyersbőrök és irhák behozatalának meg kell felelnie a 18. cikkben szabályozott eljárással összhangban meghatározott állat-egészségügyi feltételeknek, és azokat – a 10. cikk (2) bekezdése c) pontjában meghatározott – állat-egészségügyi bizonyítványnak kell kísérnie.

C. A kezelt vagy hűtött nyersbőröknek és irháknak a 79/542/EGK [2] határozat mellékletének 1. részében felsorolt országokból történő behozatala csak abban az esetben engedélyezett, ha valamennyi szállítmányt a Bizottság által a 18. cikkben meghatározott eljárással összhangban meghatározott mintának megfelelő bizonyítvány kísér abban az értelemben, hogy:

a) az I. B. pontnak megfelelően kezelték, amennyiben a nyersbőrök és irhák olyan állatoktól valók, amelyek valamely harmadik ország olyan régiójából vagy olyan harmadik országból származnak, amely a közösségi rendelkezések értelmében nem esik valamely olyan súlyos fertőző betegség kitörése miatt korlátozások alá, amelyre az adott állatfaj egyedei fogékonyak;

vagy

az I. B. pont harmadik és negyedik francia bekezdésének megfelelően kezelték, amennyiben a bőrök valamely harmadik ország más régiójából vagy más harmadik országból származnak;

és

b) a szállítmány nem került kapcsolatba más olyan állati termékekkel vagy élő állattal, amelyek súlyos fertőző betegség terjesztésének veszélyét hordozzák magukban.

D. A kérődzők – az I. B. pontnak megfelelően kezelt és 21 napon keresztül elkülönítetten tartott vagy megszakítás nélkül 21 napon keresztül szállított – nyersbőrének és irhájának harmadik országból történő behozatala esetén azonban a C. pontban előírt bizonyítvány helyettesíthető egy nyilatkozattal, amely bizonyítja, hogy azok kielégítik azon minta követelményeit, amelyet a Bizottság a 18. cikkben megadott eljárással összhangban határoz meg."

[1] "A patás emlősök nyersbőre és irhája" a patás emlősök kültakaróját jelenti.

[2] HL L 146., 1979.6.14., 15. o. Legutóbb a 94/59/EK bizottsági rendelettel (HL L 27., 1994.2.1., 53. o.) módosított rendelet.

--------------------------------------------------